정조 8년
甲辰六月二十日卯時。上御誠正閣。大臣備局堂上引見入侍時。領議政鄭存謙。左議政李福源。右議政金熤。行判中樞府事具善復。行司直金華鎭。行司直鄭尙淳。漢城判尹金魯鎭。兵曹判書徐有隣。知敦寧鄭好仁。行副司直徐有慶。戶曹判書鄭一祥。行副司直嚴璹。吏曹判書李在簡。禮曹判書金履素。行副司直李柱國。刑曹判書趙時俊。工曹判書徐有寧。咸春君李昌運。訓鍊都正徐有大。兵曹參判蔡弘履。禮曹參判徐有防。行副司直沈豐之。行左承旨具明謙。記事官沈晉賢。事變假注書安邁權。記注官金健修。記事官李崑秀。以次進伏訖。存謙曰。庚熱漸劇。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。福源曰。暑濕近甚。元子宮諸節。若何。上曰。今夏則善過矣。熤曰。行步之節。何如。上曰。漸勝。言語亦漸分明矣。存謙曰。臣病狀漸劇。一切廟謨。不敢自力。而今日則特以輿疾之義。强策入參矣。上曰。卿之神觀頓減。可知添損。今日則先爲退去調攝。可也。存謙曰。臣有罪未勘。宜不敢唐突登筵。而國賊未討。輿憤漸激。皆緣臣等誠意淺薄之致。故他不暇顧。敢此申籲矣。上曰。旣有故事。故向日箚批。貼黃以送。一則李顯永上疏時事。一則李得臣處分時事也。此非予欲塞言者之意。誠以廷臣若或有一分貽慼之事。則不宜更提故也。予之此心。卿等亦當諒之矣。向於徐判府入侍時。以不誠二字言之。卿等則聞此。必以爲自引之端。而大抵近日朝象。全不成樣。大臣率諸宰懲討。是何等大事。而其始也。旣無頭尾。其停也。雖緣事理之當停。而以外面觀之。則又無節拍。事之不誠。孰甚於斯。今又忽地請討。貽慼予心。卿等若不以貽慼爲念。則任自爲之。而若論以事理。則語曰明其爲賊。賊乃可服。今此重臣之罪。有何可明之端耶。雖欲殺之。旣不得服其心。則寧不爲之冤乎。今之討罪重臣者。有二件事。而第一件事。則洗草之後。無可憑考。第二件事。予於批答。亦未能細及。而蓋其家人云者。終不成說。其家人。則旣於庚子七月竄配。而壬寅正月。大臣始言之。抑於其間。以言語書札。相通於家人而知之乎。不然則三年後始筵白。亦可謂之緩於討逆矣。此事以此以彼。終不可究竟矣。卿等。雖未及發說。而又有一說。近來以上疏中文字爲罪。而文字抉摘。固非朝廷之美事。且重臣文字口氣。本自如此。何必深罪乎。未徹之疏。旣不可成案。且車蓋亭詩成案。亦是元祐諸賢失着。則今豈可效尤。而不顧開荊棘之嫌乎。重臣文字本如此。向時衛玠云云。亦是不善爲之語。予亦爲重臣惜之。而若以此爲逆。則豈其成說乎。前之兩件事。旣不敢復言。故又以此聲罪。而未見其穩當也。存謙曰。文字之罪。本非大何。而今濟恭之素有負犯者。又有此悖慢之語。故輿情益覺拂鬱矣。上曰。朝廷事。亦可笑也。自丙申至于今九年之後。始以此事爲言乎。卿等之擧。極其過當。若有新罪案。而事證明白。則予當從卿等之請矣。存謙曰。年前上敎。亦以關係堤防外爲敎矣。上曰。關係堤防。卽此事也。日前箚批。始以卿等擧措。何似戲劇云云矣。更思之。卿等聞此。必又胥命。故改之矣。予於此事。一番提說。則五內悲霣。卿等則何其看作例事。不難爲說耶。福源曰。臣等亦豈敢爲貽慼之擧乎。惟是嚴正厥罪。還收備忘。則目下世道朝象。庶可鎭安矣。熤曰。今伏承縷縷聖敎。更有陳達。則眞若不體上意者然。而蔡濟恭之凶肚逆腸。畢露無餘。擧世公共之憤。終不可遏矣。上曰。本事。卿豈不領會耶。不念貽慼予心之爲可悶。誠亦慨然矣。熤曰。不念貽慼之敎。抑塞。無可仰達矣。上心貽慼。則臣等之心。亦何敢安乎。第事關逆節。則不可仍置。逆節彰露。而若又置之。則世道之憂。容有極乎。文字之不當抉摘。誠如上敎。而此異抉摘。觀其句語。則分明是悖慢之語也。負犯如此。豈可以文字之罪而略之乎。華鎭等諸備堂。一齊進前曰。一國公共之論。殿下安得不許施乎。上曰。諸備堂則就坐。蔡濟恭。誠若有罪。則一臺臣。足可討之。今日擧措。豈不過當乎。此何光景。有慶曰。此皆臣等不誠之罪也。此乃公共之論。而尙未承允兪。誠極抑塞矣。上曰。不須說一國公共之論。雖天下大同之論。予則決知其不可。決不當聽施矣。有慶曰。恐傷先王之明一句。尤可見其悖慢不道之習矣。華鎭曰。如此凶言。萌於其心。書之章奏。是可謂自干天誅矣。上曰。君臣之間。貴相無隱。向與金載瓚。有所云云。筵話雖祕。父子之間。似或聞知。而今日擧措。可謂妄想。卿等。不當入來而入來矣。備堂等。卽爲就坐。可也。華鎭曰。春秋有將心之誅。而今此濟恭之負犯。悖慢之心。露盡無餘。不特將心而已也。有隣曰。雖使本無罪犯者。有此文字之罪。亦難容貸。況其逆節彰著者。又有此悖戾之口氣乎。有寧曰。此若不明正典刑。則是國無法也。禮樂刑政。皆爲治國之大本。而刑政無異於禮樂。治逆又是刑政之大者。今若未承兪音。則臣等無退去之心矣。尙淳曰。此乃一國公共之論。而殿下一味牢拒。輿情由是益激矣。伏望亟允諸臣之請焉。存謙曰。濟恭今番之疏。尤可見其眼無朝廷之心矣。上曰。今日朝廷之不尊。是卿等使之然也。言議之地。足可爲之。而當此極炎。大臣諸宰。交口力爭。體貌擧措。俱不成說。予意則爲尊朝廷之體貌。欲爲結果此事。而奈玆文字抉摘。亦非美事。何哉。福源曰。文字抉摘。誠非好事。而疏語則果是忨侮不恭矣。存謙曰。臣等亦非欲以此疏語。爲其罪案之主宰也。旣有難貰之負犯。故如是矣。上曰。此重臣此等事。誠爲短處。圭角太露。是其本色也。福源曰。世道亦多可悶。如不明示好惡。則哇誤之人心。恐或因此而益壞矣。存謙曰。今若不施典刑。則抑恐國是無可定之日也。熤曰。漏網之說。雖或有之。而竝去罪名。古所未聞。今也則竝其罪案而亦不得明。此甚可悶矣。上曰。此何擧措。畢竟決難句斷。而如是爲之。國體大損。今日朝廷。卿等誤之也。駭四方之瞻聆。豈細故哉。一向相持。不得請。則卿等自有引去之路。而卿等引去之後。朝廷則何以處之耶。近來朝象風俗。全不成說。中夜思之。不覺背汗矣。不改今日之習。則蔡濟恭。雖依卿言施罪。世道終難鎭定也。卿等。豈或以旣始旋止爲難乎。予意則不然。以謂及此時中止。然後似或爲桑楡之收矣。熤曰。今有二道焉。蔡濟恭。若不嚴討。則臣等被罪。然後事面始有着落矣。上曰。不誠誤國等責言。卿等亦豈不慮之乎。卿等試思之。卿雖自引。蔡濟恭決難置辟。大臣引去。雖非細故。國之刑政。亦豈可顚倒乎。且卿等之胥命。何其頻數耶。熤曰。惶悚則待命。而又不卽被譴罰。故每每如是耳。上曰。備堂則各自就坐。可也。左右相。卽讀書之人。試思之。往古來今。或有似此世界乎。如此朝廷。古豈有之。先正朝廷而後。可治蔡濟恭之罪矣。申耆之疏。不言本事。故處分止於削版矣。予若不顧殺諫臣之嫌。而嚴治申耆。則未必卿等之如是來爭也。今以不深治申耆之故。謂予緩於此事。有此煩請耶。存謙曰。壬寅朝參以後。大臣三司。相繼而起。近來則恬然度日。彼卒無事。官秩自如。偃處城闉。此豈非輿情之所可憤痛處乎。熤曰。此莫非臣等不能懲討之罪。而夫三司。乃言議之地也。三司言之。未承兪音。然後大臣始言之。而今則兩司之臣。寂無一言。亦可慨也。福源曰。前後被罪三司。收還罪名。則殿下之好惡。可以明示矣。上曰。予豈樂爲此鉗制之術耶。目今朝象日非。不得不如是耳。存謙曰。若使蔡濟恭。無他罪案。則向者看殺衛玠之語。亦足譴罷。而今則此等事。反爲緦小功之察。不得爲之。此亦非朝體矣。上曰。蔡濟恭。雖施罷職薄罰。朝廷擧措不成矣。熤曰。臣等愚迷。實不知下敎旨意耳。上曰。雖罷職。不可施故也。第一件事。到今不可言。若其第二件事。今日試思究竟之道。則李判府之三年後始言。豈可爲眞案乎。其所謂竄者。卽樂彬也。樂彬旣竄之後。大臣亦豈可與之酬酢乎。若然則今日卿等。亦當往問蔡濟恭之事於其子姪乎。若如是爲言。則反有傷於李判府。卿等獨不念此乎。其亦不仁矣。福源曰。大臣所奏之事。不必如是究竟矣。上曰。大臣非庶官之比。尤豈可以不究竟乎。予之俄所云云。如或不然。則卿等。須辨析焉。若謂之緩討於三年後。則甚非謂大臣之意。若謂之大臣與竄者相通。則卿等。設以身處之。亦當如是耶。有隣曰。此事特始發於李判府之口。而便是國言也。上曰。其時延恩門入侍大臣。亦有云云之說矣。熤曰。事係僚相。不可索言。而其時蔡濟恭章奏。口氣可怕。故大臣膽氣本小。奏對如是矣。上曰。卿亦失言矣。大臣豈怯於蔡濟恭者耶。李魯春箚語中無足道三字。亦可謂駁疏中初見者。故予果處分矣。存謙曰。死者已矣。生者亦可盤問矣。熤曰。此莫非臣等不誠之致。乞被譴罰之典。上曰。何以處之。則好耶。若欲出一節拍。則言辭之際。必致卿等之待命。待命豈是日日可爲之事乎。熤曰。臣等被譴。然後事面可成矣。上曰。爲一重臣。豈可罷三相乎。存謙曰。不必三相。如臣無似。忝居首席。不得沬血請討。先被郵罰。是所望也。上曰。卿之病勢如此。一得休養。亦無妨矣。熤曰。臣等以義理之事。縷縷陳達。不能孚格蒙允而退。則豈成事面乎。惟願遄被譴罰矣。福源曰。臣意則不然。若以此事之不當請而被罪。則非所願也。上曰。人見。亦自不同。卿之不爲引義。亦何傷乎。存謙曰。世道至此。莫非臣罪。罪臣之後。所達之言。則施之。是所望也。熤曰。近日國事朝象。尤落下幾層。此臣等之罪也。諸備堂。仍又齊聲仰請。上曰。備堂何不就坐。此亦國體所關矣。華鎭等。仍各就坐。上曰。次對爲之。可也。存謙曰。臣以輿疾之義入來。而廟謨無可仰達者矣。上曰。洪忠監司辭疏來到。欲問卿等而處之矣。旣曰。難於行査云。則何以處之耶。有隣曰。臣之此言。萬萬惶悚。而第玆宋載經被誣。本非大事。則今日非講論廟謨之日也。惟願速賜處分矣。李𡊠曰。壬寅春大臣筵奏後。臣以都憲。有所陳達矣。今日三司之臣。或竄或配。項背相望。此非朝廷美事。明正其罪。收還竄配諸臣。是所望也。豐之曰。大臣諸宰之請。卽一國共公之論。亟允所請。好矣。上曰。世道之至此。專由於出入近密之臣。兵判卽予期待者。而所奏猶如此。故外間則必以爲予意亦然矣。沈豐之日昨所奏。非不欲痛斥。而亦恐因此。而朝廷之上。無完人。故姑含默矣。予之斷斷一心。可質彼天。交相攻擊之風。予甚惡之。反戈之際。豈不有傷乎。熤曰。要華近密之臣。皆不欲言。則將焉用彼近密哉。朝廷義理。亦未必不自近密始也。有隣曰。凡係罷削之罪。臣未嘗仰請。槪緣賤性柔善故耳。況以逆殺人之論。豈其樂爲哉。如或非其罪而請殺。則受其殃矣。有防曰。蔡濟恭逆節悖說。一言而蔽之曰。君父之讎也。不可不明施典刑矣。上曰。何以謂之君父之讎也。熤曰。不道之言。非讎而何。上曰。不道之說云云。今始初有矣。存謙曰。其章奏。已盡彰露矣。有慶曰。李判府奏語。亦當有公議矣。有隣曰。大臣事。臣豈可輕言。而李判府事。則宜有公議矣。有寧曰。殿下則以禁令爲敎。而國人之言。皆曰。可殺矣。豐之曰。法者。一國之公法也。殿下亦不宜低昂也。尙淳曰。若不速賜處分。則詿誤之類。必將漸多。來頭之憂。恐不知至於何境。伏望深留聖意焉。熤曰。宰臣所謂君父之讎云者。果是矣。今則不但處分之不下。雖明示好惡之敎。亦不誕宣。臣等惟願遄被譴罰矣。上曰。卿等就坐。不須更煩也。錦伯疏。何以處之耶。存謙曰。道臣不當用嫌於行査矣。上曰。左右相之意。亦然乎。熤曰。不當査實之政。豈是成說乎。上曰。然則領相覆奏。存謙曰。懷德査事。命下已久。而道臣疏。引不當引之嫌。不卽擧行。其在事體。殊涉未安。洪忠監司申大升推考。卽令査聞。何如。上曰。依爲之。然則上疏。亦爲還下送。各別嚴飭。斯速修啓。可也。出擧條存謙曰。臣之今此登對。專爲請對。其餘廟謨。不暇思量矣。今此聖敎縷縷。兪音尙閟。不勝抑塞矣。熤曰。蔡濟恭逆節漸露。而王章不施。此莫非臣等之罪也。上曰。逆節。卽指何事耶。熤曰。本罪之外。近來言語文字。無非凶逆之事也。上曰。重臣文字之失。豈可謂之逆乎。熤曰。不道之說。不可以尋常言語論。而兪音不下。臣誠罔措。國之刑章。雖不得施。而絲綸之間。亦不明示好惡。世道之憂。曷有其極。臣等則憂憤欲死矣。上曰。銓郞新出矣。李祖承。似難行公。故果使區處矣。不通獻納。而直除銓郞。有例乎。在簡曰。古亦有例。今番則又無獻納窠。故不得不用是例矣。存謙曰。洪文泳。向論蔡濟恭事矣。今番歲抄。未蒙收敍之恩。臣謂此等人。當爲收用矣。上曰。人豈可終棄。亦當有收用之日矣。存謙曰。此等人。皆在罪籍。故殿下之好惡不明。亦甚可悶矣。熤曰。緣此而人心哇誤。則世道之憂。不可不念。雖以臣等私憤言之。君父之讎未復。豈可爲人乎。上曰。何謂私憤。熤曰。比之閭巷之人。則其父受辱於人。其子之心。寧不絶憤乎。今者臣之情私。無異於此矣。上曰。次對爲之。可也。存謙曰。節使。今月當差出。而賜緞及使臣參宴。漂民出送等謝恩。將順付於節使。今番使名。以冬至兼謝恩使差出之意。分付該曹。何如。上曰。依爲之。出擧條熤曰。臣等於廟謨。無他可達之事。懲討云云。猶屬歇後。君父之讎。不得卽復。罪上添罪。豈有建白他事之暇乎。上曰。然則大臣就坐。領相先退調息。好矣。存謙曰。今臣退朝之後。伏願燕涓深思。廓揮乾斷焉。上曰。卿則早退愼攝。是所望也。存謙曰。有罪不勘之臣。何以善攝乎。目今時勢。便同漢賊之不兩立。深留聖意。亟允臣等之請。是臣區區之望也。存謙先退。上曰。諸宰有可達之事。則進前。可也。𡊠曰。惠慶宮湯劑。當書出榻敎乎。上曰。姑不進服。不必出榻敎。只書於製藥冊。可也。上曰。都政。何當爲之乎。在簡曰。二十四日欲爲之。祿都目則明當爲之矣。上曰。魚錫定與禮判。有何世嫌耶。履素曰。魚錫定之父。嘗論臣家事。大體則又與徐有寧相似矣。履素曰。宗廟永寧殿永禧殿修改。待立秋擇日擧行事。曾已啓下矣。潦意尙未快霽。姑待快晴。卽爲擇日修改。何如。上曰。依爲之。出擧條善復曰。見方國是不定。故大臣。皆不欲陳達他事。而今此宮墻改築。事係重大。下詢處之。何如。上曰。大臣之意。何如。福源曰。臣則未諳本事矣。善復曰。大報壇齋室後逼窄。故今欲更定宮墻於集成門外矣。上曰。若然則大報壇。在宮墻外。不得巡檢。亦甚未安矣。善復曰。社稷景慕宮。皆無巡更之法。此則似無所妨矣。上曰。然則更設掖門於集成門。以爲巡邏往來之路。如何耶。善復曰。拱辰門集成門。俱設掖門。則似便好矣。福源曰。若設掖門。則夜開晝閉。事面如何矣。上曰。左相之論。大經大法矣。善復曰。外宮墻改築之役。石材則皆已準備。而把守之擧甚難。臣意則當築處百餘間。分三處始役。則十餘日之內。足可畢役矣。上曰。禁御兩將之意。如何。柱國有大等曰。臣等之意。亦無異同矣。上曰。然則依此爲之。好矣。善復曰。伐木之役。亦當卽始矣。上曰。虎患果是緣木以入耶。善復曰。不無其弊。墻內外橫臥之木。實爲虎入之階梯矣。上曰。古則養虎於闕內。以顯廟行狀觀之。古亦然矣。福源曰。古之虎圈云者。亦似有養虎之例矣。上曰。木之可伐者。幾株耶。善復曰。六七株矣。上曰。依此爲之。好矣。一祥曰。內宮墻。是自戶曹爲之者。今日內涓吉擧行。何如。上曰。今日已晩。伐木日。看審後擇日。好矣。一祥曰。擇日後。草記乎。上曰。不必草記。只言送於政院。明日與訓將。試看審役處。經紀伐木。可也。仍下敎曰。次對先退。福源曰。未承兪音。誠甚抑鬱。此非一二臣之見。關係不少。涓燕深思而處之。實是臣等之望也。熤曰。臣等衷情。可謂哀痛矣。上而爲世道憂者。姑舍是。下而爲臣等自念。則君父之讎未報。將何以更立於朝乎。勢將更犯瀆擾之罪矣。上曰。兵判取才盡爲乎。有隣曰。射則盡爲之。講則未及爲之矣。命退。諸臣以次退出。